Επεισόδια στο κέντρο της Αθήνας
τουλάχιστον 12 οι τραυματίες, ένας εκ των οποίων πολύ σοβαρά
Στην Ελλάδα, δυνάμεις της αστυνομίας έκαναν χρήση χημικών κατά διαδηλωτών στην Αθήνα, εν μέσω γενικής απεργίας κατά των μέτρων λιτότητας που εφαρμόστηκαν για την αντιμετώπιση του δημοσιονομικού ελλείμματος της χώρας. Οι αστυνομικοί απάντησαν σε επίθεση που δέχθηκαν από ομάδα νεαρών που τους πετούσαν πέτρες, ενώ χιλιάδες διαδηλωτές πραγματοποιούσαν πορεία διαμαρτυρίας στην Ελληνική πρωτεύουσα. Τουλάχιστον 12 άνθρωποι τραυματίσθηκαν κατά τις συμπλοκές μεταξύ των οποίων και δύο αστυνομικοί. Ένας από τους τραυματίες διαδηλωτές νοσηλεύεται σε κρίσιμη κατάσταση. Η αστυνομία έχει συλλάβει τουλάχιστον 24 άτομα. Σιδηροδρομικές και ακτοπλοϊκές συγκοινωνίες έχουν διακοπεί, ενώ και οι ελεγκτές εναέριας κυκλοφορίας πραγματοποίησαν τετράωρη στάση εργασίας. Μέλη των εργατικών σωματείων πραγματοποίησαν συγκεντρώσεις διαμαρτυρίας εκφράζοντας την αντίθεση τους στην απόφαση της κυβέρνησης να μειώσει τους μισθούς και τις συντάξεις και να αυξήσει τους φόρους. Πολλά καταστήματα και υπηρεσίες στην Αθήνα έμειναν κλειστά λόγω της απεργίας. Εντωμεταξύ, εμπειρογνώμονες της ΕΕ βρίσκονται στην Ελλάδα για να αξιολογήσουν την πορεία των μέτρων που εφαρμόστηκαν μετά την χορήγηση πακέτου στήριξης της Ελληνικής οικονομίας. Την Τρίτη, αξιωματούχοι της ΕΕ δήλωσαν ότι μελετούν άλλο ένα πακέτο οικονομικής στήριξης της Ελλάδας μετά το περσινό που έφερε μέτρια αποτελέσματα.